**Erbach** estas historioplena urbeto en centra Germanio - en triangulo inter la urboj Darmstadt nordokcidente, Aschaffenburg nordoriente kaj Heidelberg sudokcidente. Fine de la jaro 2021 ĝi havis 13818 loĝantojn. La urbo estas la administra sidejo de la distrikto Odenwald kaj situas en la distriktaro Darmstadt de la federacia lando Hesio.

Trabfakaj domo ĉe rivereto Mümling
  

Ĉiuflanke ĉirkaŭas ĝin la arbaroriĉaj montoj de la mezmontaro Odenwald. La same historia najbara urbeto Michelstadt troviĝas norde en distanco de malpli ol du kilometroj.

Divido
------

La komunumo konsistas el la 12 partoj

| urboparto | areo | loĝantoj | notoj |
| --- | --- | --- | --- |
| Bullau | 9,98 km² | 410 | kun la vilaĝeto *Eutergund* |
| Dorf-Erbach | 4,08 km² | 1.610 | kun la vilaĝeto *Habermannskreuz* |
| Ebersberg | 3,59 km² | 250 |  |
| Elsbach | 3,01 km² | 120 |  |
| Erbach | 10,89 km² | 8.410 | kun la vilaĝeto *Roßbach* |
| Erbuch |  | 130 |  |
| Erlenbach | 4,28 km² | 900 |  |
| Ernsbach |  | 110 |  |
| Günterfürst | 4,08 km² | 760 |  |
| Haisterbach | 5,88 km² | 420 | kun la vilaĝeto *Marbach* |
| Lauerbach | 2,27 km² | 400 |  |
| Schönnen | 5,53 km² | 320 |  |

Vidindaĵoj
----------

* ĉevala kurejoĉevala kurejo
* grafa kastelo, parka flankografa kastelo, parka flanko
* administrejo de la distriktoadministrejo de la distrikto
* monumento de grafo Franz  la 1-a antaŭ la kastelomonumento de grafo *Franz*  la 1-a antaŭ la kastelo

Erbach havas pitoreskan malnovan urbon kun multaj mezepokaj trabfakaj domoj. Speciale menciindas la

### Kastelo de la grafoj de Erbach-Erbach

Kastelo Erbach
La malnova grafa kastelo de Erbach fakte estas trabfaka, kaj impona malfrubaroka fasado nur dum la unuaj jaroj de la 20a jarcento aldoniĝis - la fasado konsistas el papermaĉaĵo, ligno kaj metalo kaj nur ŝajnigas ŝtonaron. En la kastelo troviĝas valoregaj kolektaĵoj de artefaktoj, komencantaj dum la romia epoko ĝis la 19-a jarcento. - Belaj civitanaj domoj kadrigas la placon antaŭ la kastelo, kiun supervidas statuo de la lasta reganta grafo de Erbach, *Franz* la Unua, kaj vidalvide de la kastela konstruaĵo estas same malfrubaroka oranĝejo kaj kastela parko. Dum 2005 la registaro de la federacia lando Hesio aĉetis la kastelon kaj la kolektaĵojn de la grafa familio Erbach-Erbach kontraŭ 13 milionoj da Eŭroj; la plej apuda etaĵo de la kastelo restis posedaĵo kaj loĝejo de la grafa familio.

### Ĉevala kurejo kaj foirejo

Iom oriente de la urbocentro troviĝas ĉevala kurejo kaj foirejo, sur kiu dum junio okazas la popola festo *Wiesenmarkt* [**Vizn**makt]. Ankoraŭ meze de la 20a jarcento ĝi estis grava merkato por bovoj kaj ĉevaloj, nun dominas relative kostaj amuziloj. Tamen dum la cetera jaro kompreneble ankaŭ aliaj aranĝoj okazas tie, lastatempe ekzemple historieca mezepoka merkato.

### Eburo en Erbach

Franz la Unua, la lasta reganta grafo de Erbach (1754-1823), tre subtenis la skulptadon el eburo, kaj allogis multajn skulptistojn loĝi kaj labori en la urbo, ankaŭ dum la postaj jarcentoj. Dum 1966 malfermiĝis ebura artomuzeo en Erbach, kiu estas unika en Eŭropo. En la urbo daŭre eblas spekti lokajn artistojn dum skulpado de eburo, eĉ se dum la lastaj jardekoj kornoj de aliaj bestoj pli kaj pli anstataŭigis la elefantan eburon, ekde 1989 komplete.

### Por familioj

Dum somero, kompreneble eblas travagi la vastajn arbarojn ĉirkaŭ la urbo. En la valo *Brudergrund* tri kilometrojn okcidente de la urbocentro ekzistas senkosta bestoparko, kie spekteblas cervoj, aproj kaj aliaj lokaj arbaraj bestoj. En la valo, eblas bone bicikli aŭ rulsketi sur la ebenaj vojoj paralelaj al la rivereto *Mümling*. Al banado invitas la loka subĉiela banejo *Alexanderbad*, sed ankaŭ ok kilometrojn sude de la urbocentro la artefarita lago *Marbachstausee* [**Ma**baĥŝtaŭze] - la akvo puras, ĉe la bordo estas vastaj herbejoj por kuŝado, kaj ankaŭ tie ĉi neniu postulas enirprezon. Krome en Michelstadt-Würzberg, oriente de la urbocentro de Erbach, ekzistas aventura grimpejo.
Dum vintro, en Michelstadt, du kilometrojn de Erbach, ekzistas hala banejo kaj granda subtegmenta infana ludejo.

### Partneraj urboj

* Ansião en Portugalio
* Jičín en Ĉeĥio
* Königsee en Turingio (Germanio)
* Pont-de-Beauvoisin (departemento Isère kaj Savoie) Francio

* Erbach (Odenwald) en la Vikimedia Komunejo (Multrimedaj datumoj)
* Kategorio Erbach (Odenwald) en la Vikimedia Komunejo (Multrimedaj datumoj)

Eksteraj ligiloj
----------------

* paĝo de la urbo, germanlingva
* paĝo de la Esperanto-Klubo Odenwald Arkivigite je 2014-01-23 per la retarkivo Wayback Machine

|  |  |  |  |
| --- | --- | --- | --- |
| 

| v • d • rurbaj kaj neurbaj komunumoj en la distrikto Odenwald |
| --- |
| Bad König | Beerfelden | Brensbach | Breuberg | Brombachtal | Erbach | Fränkisch-Crumbach | Hesseneck | Höchst i. Odw. | Lützelbach | Michelstadt | Mossautal | Reichelsheim (Odenwald) | Rothenberg | Sensbachtal | blazono de la distrikto Odenwald |

 |


|  |  |
| --- | --- |
| Bibliotekoj | * PeEnEo: 98085
* GND: 4015092-6
* LCCN: n81070831
* VIAF: 144256311
* SUDOC: 204478146
* NKC: ge649151
 |